Hardcore punk

Hardcore punk (lühendatult lihtsalt hardcore või hXc) on punkroki alažanr, mis on harilikust 1970. aastate punkrokist kiirem ja karmim. "Hardcore"-muusika lugusid võib kirjeldada kui kirglikke, lärmakaid ja lühidaid.
Tihtipeale kasutatakse žanrinimetust "hardcore" teadvustamata, et see hõlmab ka punki. "Hardcore"-muusika mõiste on laienenud ja selle all peetakse silmas igasugust muusikat, mis on kuidagi "hardcore" pungiga seotud. Näiteks, "hardcore" pungiga sulandunud ja sellest edasi arenenud žanreid. Seega ei peeta "hardcore"-muusikaks enam vaid "hardcore" punki ennast.
Suur kolmik.
Michael Azerrad uurib oma raamatus "Our Band Could Be Your Life" (2001) "hardcore" punki ning kolme suurt ja mõjukat bändi, mis žanrile aluse panid. Need on Black Flag, Minor Threat ja Bad Brains.
Black Flag.
Black Flag on ansambel, millel oli väga suur mõju Los Angelese "hardcore" pungi skeenele ning hiljem ka kogu Põhja-Ameerikas. Ansambel on tuntud oma DIY-eetiliste ehk isetegemist pooldavate seisukohade poolest, millega nad mõjutasid ka suurt osa teisi "hardcore"'i bände. Nende seisukohad, mis teistele eeskuju näitasid, olid näiteks ise oma kontsertide reklaamimine ja plaadiprojektide rahastamine.
Bad Brains.
Bad Brains on afroameerika ansambel, mis tegutses põhiliselt Washingtonis. Bändiliikmete taust on seotud souli, "funk"'i ja džässiga ning bändi on mõjutanud sellised rokkbändid nagu Black Sabbath ja Sex Pistols. Hoolimata sellest, et nende esimesel, 1981. aastal ilmunud albumil on kolm "reggae"-stiilis lugu, võib nende ülejäänud loomingu liigitada "hardcore" pungi alla.
Minor Threat.
Samuti Washingtonist pärit ansamblit Minor Threat inspireeris suuresti Bad Brains. Minor Threat mängis agressiivset ja kiiret" hardcor"e punki. Bänd on tuntud selle poolest, et pani aluse ja andis palju hoogu "straight edge"'i liikumisele. Minor Threati mõju "hardcore"'i arengule on oluline, sest kui bänd laiali läks, asutasid selle liikmed Jeff Nelson ja Ian MacKaye bändi kontserdituludega plaadifirma Dischord Records, mis andis väga palju hoogu "post hardcore"'i ja emo žanri tekkele.
"Slam-dancing".
"Hardcore" punk andis 1980. aastate esimesel poolel suure hoo moshimisele ja "stage"-"diving"'ule ehk lavalt rahva sekka hüppamisele. Mõned "thrash"'i žanrile üle läinud bändidest, näiteks Anthrax, aitasid populariseerida moshimist ja muid sarnaseid tegevusi ka "metal"'i austajate seas.
Avalikkus ei vaadanud seda alati positiivselt. Põhjendatult või mitte seostati "hardcore" punki tihtipeale vägivallaga, seda eriti Los Angelese kandis. Pahatihti muutusid "hardcore"'i kontserdid vägivaldseiks lahinguiks politsei ja kontserdikülastajate vahel. Henry Rollins, üks Black Flagi asutajaliige, kommenteeris sündmusi oma kogemusele tuginedes sõnadega, et politsei põhjustas ise rohkem probleeme, kui nad lahendada suutsid.
Mõjutused ja areng.
Üleminek "thrash"'ile.
"Hardcore" pungil oli väga suur mõju teistele rokkmuusikažanritele. Näiteks, San Franciscost alguse saanud Metallica, mis oli üks esimesi üleminekuansambleid, kombineeris "metal"'i tehnilise ülesehituse ja viimistletuse "hardcore" pungi agressiivsuse ja kiirusega. Uus stiil sai nimeks "thrash metal", millest hiljem arenes välja ka "speed metal". Ka selliseid tuntud ansambleid nagu Megadeth, Anthrax ja Slayer võib pidada üleminekubändideks.